Uusi lastensairaala
Uusi lastensairaala on Helsingin Meilahdessa sijaitseva lastensairaala. Sinne keskitetään lasten sairaalahoitoa useasta sairaalasta, erityisesti Lastenklinikalta, Lastenlinnasta, Silmä-korvasairaalasta ja Töölön sairaalasta. Lastenklinikan vieressä Stenbäckinkadulla sijaitseva sairaalarakennus valmistui toukokuussa 2018 ja avattiin asteettain syyskuun 2018 aikana. Siellä hoidetaan sairaita lapsia kaikkialta Suomesta. Uuden lastensairaalan 184,5 miljoonan euron rakennuskustannuksista 38,2 miljoonaa kerättiin yksityisin keräysvaroihin.
Valmistunut sairaalarakennus on yksityisen Uuden lastensairaalan tukisäätiön omistama, ja sitä käyttää Helsingin ja Uudenmaan sairaanhoitopiiri (HUS). Sairaalassa on kellarikerroksen lisäksi kahdeksan kerrosta. Näistä jokainen on saanut oman nimen lähtien kellaritason Merestä ja ensimmäisen kerroksen Rannasta (pääaula- ja päivystyskerros), päätyen Avaruuteen (7. krs) ja Tähti-tasolle (8. krs). Rakennuksessa on 11 leikkaussalia, 18 tehohoito- ja 141 vuodeosastopaikkaa. Potilashuoneet ovat pääosaltaan yhden sairaansijan huoneita. Kaikissa on oma suihku, wc sekä tilaa lapsen huoltajien majoittumiselle.
Rakennuksen bruttoala on 47 686 neliömetriä ja tilavuus 229 181 kuutiometriä. 175 miljoonan euron rakennuskustannuksella laskennalliseksi neliöhinnaksi muodostui 3 670 €/m². Toisen lähteen mukaan toteutuneet rakentamiskustannukset olivat alle 168 miljoonaa euroa. Hankkeeseen sisältyi 15 miljoonan euron sairaalalaitteet. Rakentamiseen kului 700 henkilötyövuotta. Helsingin Lastenklinikan 1940-luvulla rakennetut tilat eivät vastanneet enää HUS:n tarpeita sen vuonna 2011 julkaiseman selvityksen mukaan. Vanha Lastenklinikka oli liian pieni, tarkoitukseensa sopimaton ja kunnoltaan hyvin heikko. Tiloissa tehtiin jatkuvasti remontteja ja kärsittiin muun muassa sisäilmaongelmista. Selvityksen mukaan tarve uusille tiloille oli välitön.
Vuonna 2012 joukko suomalaisia talouselämän ja kulttuurin vaikuttajia perustivat yhdistyksen, jonka tarkoitus oli vauhdittaa hitaasti etenevää uuden lastensairaalan rakentamispäätöstä yksityisin varoin ja lahjoituksin. Kesäkuussa 2012 Uusi lastensairaala 2017 -tukiyhdistyksen johtoon valittiin liikenne- ja viestintäministeri Anne Berner. Hän on toiminut myös hankkeen näkyvänä keulahahmona. Hankkeen säätiön valtuuskunnan johtoon valittiin presidentti Martti Ahtisaari.
Uusi Lastensairaala 2017 -hankkeen tukiyhdistys aloitti varainhankinnan uuden valtakunnallisen lastensairaalan rakennuttamiseksi helmikuussa 2013. Tuolloin tavoitteena oli kerätä 30 miljoonaa euroa lahjoituksina yrityksiltä ja yksityisiltä henkilöiltä. Tämä varainhankintatavoite tuli täyteen 26. elokuuta 2014. Keräyksen päättyessä lahjoituksina oltiin kerätty yli 38,2 miljoonaa euroa.
Sairaalan rakennustyöt alkoivat elokuussa 2014. Hankkeen rakennuttajakonsulttina toimii Haahtela-rakennuttaminen Oy ja pääurakoitsijana SRV. Sairaalan rakennus valmistui toukokuussa 2018. Lastensairaalan avajaisia vietettiin 6. syyskuuta 2018, ja rakennus otettiin käyttöön vaiheittain syyskuun 2018 aikana.
Rakennuksessa on tapahtunut vesivahinkoja, ja työntekijöiden mukaan laatuongelmat ovat laajoja. Sairaalan edustajan mukaan virheet ovat pieniä, ja pääurakoitsijan mukaan ne johtuvat sivu-urakassa tapahtuneista virheistä.
Uuden lastensairaalan rakentamisen 184,5 miljoonan kustannukset katettiin pääosin julkisista varoista (146,3 miljoonaa) ja viideosaltaan yksityisistä varoista (38,2 miljoonaa) . Kustannuksista osaltaan vastaavat valtio ja HUS. Yksityinen rahoitus koostuu rahankeräyksellä kerätyistä varoista sekä vieraasta pääomasta, jota ULT-säätiö on hankkeeseen järjestänyt.
Sairaalahankkeen kokonaisbudjetti on 175 miljoonaa euroa. ULT-säätiö vastaa hankeen rahoituksesta ja julkisen sekä yksityisen rahoituksen erotukseen säätiö on ottanut lainaa. Lastensairaalan operoija, Helsingin ja Uudenmaan sairaanhoitopiiri, maksaa lainaosuuden takaisin säätiölle pääomavuokran muodossa 30 vuoden aikana. Tämä tarkoittaa sitä, että HUS maksaa säätiölle lainan lyhennykset ja siihen liittyvät korot. HUS saa kiinteistön muilta osin vastikkeetta käyttöönsä. Järjestelyssä ei synny tuottoa säätiölle.
Yksi hankkeen varainkeruun näkyvimmistä osista oli suuri, 6. kesäkuuta 2015 järjestetty ja suoraan televisioitu stadionkonsertti nimeltään "Live Aid ULS2017". Konsertissa esiintyi laaja joukko Suomen suosituimpia tähtiä ja taiteen ammattilaisia, kuten Tuomas Holopainen, Cheek, Chisu, Jari Sillanpää, Jenni Vartiainen, Jesse Kaikuranta, Johanna Kurkela, Jorma Uotinen, Juha Tapio, Lauri Tähkä, Lauri Ylönen, Lilli Paasikivi, Matti Salminen, Pekka Kuusisto, Peter Franzén, Riki Sorsa, Samu Haber ja Samuli Edelmann.
Keräystä ja konserttia varten perustettiin oma Live Aid ULS2017 -musiikkiprojekti, joka levytti 9. toukokuuta 2014 julkaistun kappaleen ”Lohtu”. Kappaleen sävelsi Tuomas Holopainen, ja sen sanoittivat Jurek ja Cheek. Kappaleen musiikkivideon ohjasi Dome Karukoski.
Hanketta ovat tukeneet vähintään miljoonan euron lahjoituksin muun muassa Supercellin henkilökunta, Stiftelsen Brita Maria Renlunds minne, SOK, Osuuspankki, Hartwall, Metsä Group, Olvi-säätiö, Paulig, Rettig Group, Uponor ja Jenny ja Antti Wihurin rahasto. Merkittäviin julkisiin lahjoituksiin luetaan myös Nokian ja Elisan yhdessä lahjoittama täydellisen sisätilakattavuuden tarjoava matkapuhelinverkko.
Hanketta varten perustetut juridiset oikeushenkilöt ovat Säätiö Uuden Lastensairaalan Tuki ja sen kanssa läheisessä yhteistyössä toimiva Uusi lastensairaala tukiyhdistys 2017 ry. Säätiö puolestaan on sairaalan rakennuttaja ja kiinteistön omistaja. Tukiyhdistys puolestaan huolehti varainhankinnasta ja hankkeen rahoituksesta.
Säätiö on määrätarkoitukseen luovutettu omaisuus. Uuden Lastensairaalan Tuki-säätiön tarkoitus määriteltiin sitä perustettaessa. Säätiöllä ei ole omistajia, osakkaita tai jäseniä. Itse sairaalarakennuksen omistaa kiinteistöosakeyhtiö, joka on tällä hetkellä säätiön omistama.
Järjestelyyn päädyttiin, koska keräyslaki ei salli lahjoitusten pyytämistä tai varojen keräämistä kunnan tai kuntayhtymän toimesta. Siksi myöskään kuntayhtymä tai valtio eivät voineet olla säätiön keskinäisessä kiinteistöosakeyhtiössä osakkaina.
Säätiön ei ole tarkoitus jäädä sairaalaan toimijaksi, vaan HUS:n maksettua säätiön ottaman lainan takaisin, sairaala tulee siirtymään vastikkeetta joko sairaanhoitopiirille tai tämän seuraajaorganisaatiolle.
Hanke on saavuttanut runsasta medianäkyvyyttä erityisesti sen keräysvaiheen aikana. Tähän on vaikuttanut kahden suurimman suomalaisen mediatalon MTV:n ja Sanoman osallisuudesta hankkeeseen.
Uusi Lastensairaala 2017 -hanketta on vastustettu poliittisesti johtuen sen osin yksityisiin keräysvaroihin pohjautuneesta rahoitusmallista. Mediassa ja blogeissa on sekoitettu säätiön ottaman pääomalainan takaisinmaksu säätiön tai sen johdon tuloksi. Tällöin on virheellisesti väitetty, että hankkeen keskiössä oleva säätiö tai sitä johtavat henkilöt hyötyisivät hankkeesta taloudellisesti.
Uusi lastensairaala sai vuonna 2018 viidennen Arkkitehtuurin Finlandia-palkinnon. Palkinnon saajan valitsi oikeushammaslääkäri Helena Ranta, joka on itse työskennellyt Lastenklinikalla.